《送王二广渊签书洛中》
宋代·韩维

吾尝登嵩丘，下视伊与洛。
王都一河壮，气象郁回礴。
又闻彼其下，地美民俗乐。
朱宫待游幸，窈窕飞观阁。
气交卉木茂，奇艳或可愕。
清渠碧玉色，左右随酾凿。
丹樱结春实，紫笋翻夏箨。
喟予抑幽恨，神往迹屡却。
羡君署吏去，跃马春游薄。
追游当及早，胜事不可落。
为我谢林岫，终期蹈前约。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。